SKRIFTLIG FORESPØRGSEL P-3074/02

af Friedrich-Wilhelm Graefe zu Baringdorf (Verts/ALE) til Kommissionen

(22. oktober 2002)

Om: Konferencen om bæredygtigt landbrug for udviklingslande den 30.-31. januar 2003 arrangeret af GD Forskning

Ifølge meddelelsen på Generaldirektoratet for Forsknings websted planlægger Kommissionen en konference med titlen: Hen imod et bæredygtigt landbrug for udviklingslande: biovidenskabens og bioteknologiens muligheder, den 30.-31. januar 2003.

Hvad er retsgrundlaget for (program, budgetpost) og de samlede udgifter til konferencen?

Hvordan har forberedelsen af konferencen fundet sted, dvs. hvordan er Europa-Parlamentet blevet inddraget, hvordan er indholdet blevet valgt, og vil der være en relevant inddragelse af risikoanalyser?

Hvordan og ud fra hvilke kriterier foregik udvælgelsen af bidragydere, bidrag og deltagere?

Svar afgivet på Kommissionens vegne af Philippe Busquin

(19. november 2002)

Konferencen med titlen Hen imod et bæredygtigt landbrug for udviklingslande Biovidenskabens og bioteknologiens muligheder (Towards Sustainable Agriculture for Developing Countries: Options from Life Sciences and Biotechnologies) skal være en diskussionsplatform for biovidenskab (Life Sciences Discussion Platform), så der kan skabes en åben og bred debat om, hvordan biovidenskaberne kan skabe ny indsigt i nogle af de vanskelige problemer, det moderne samfund står over for.

Budgetkontoen for støtten til denne konference er den samme som for programmet Livskvalitet under det femte rammeprogram for forskning og teknologisk udvikling (FTU). De omkostninger, der skal afholdes af Kommissionen, anslås til EUR 600 000, hvilket svarer til omkostningsniveauet for tidligere arrangementer af denne art. Kommissionen står derfor via Generaldirektoratet (GD) for Forskning og andre hermed associerede GD'er for den samlede tilrettelæggelse af konferencen. Programmet er udarbejdet af European Group of Life Sciences (EGLS).

EGLS, en gruppe af fremstående videnskabsfolk, blev nedsat af kommissæren med ansvar for forskning i 2000(1). Gruppen har fået til opgave at rådgive om udsigterne for biovidenskab og bioteknologi og om konsekvenserne heraf for den politik, der skal føres. En af gruppens opgaver er at bidrage til tilrettelæggelsen og gennemførelsen af en diskussionsplatform for biovidenskab, hvor forskerne kan inddrage alle de forskellige parter i debatten. Hermed skal det sikres, at følsomme spørgsmål i forbindelse med ansvarlig anvendelse af ny viden ikke kun bliver et anliggende for eksperterne, men også behandles åbent i den offentlige debat med deltagelse fra alle interesserede parter.

EGLS udarbejdede programmet for dette kommende arrangement på grundlag af en række udvalgte case histories. Hermed vil man gennem lokale erfaringer illustrere, hvordan man ved at anvende videnskabelige og teknologiske nyskabelser kunne have løst en række nærmere bestemte problemer i udviklingslandene. Hver enkelt case history omfatter en analyse af udbytte/risiko. Man har søgt at skaffe talere fra udviklingslandene selv i det omfang, det har været muligt, og fra relevante internationale organisationer. Endelig er der nedsat et smalt panel (ikke-statslige organisationer, internationale organisationer, medlemmer af Europa-Parlamentet osv.), som skal bære ved til den centrale debat, som ledes af en journalist.

Deltagerne kommer til at dække et bredt spektrum af offentligheden, bl.a. repræsentanter for det civile samfund, landbruget, erhvervslivet, de politiske beslutningstagere og ungdommen, både fra Europa og fra udviklingslandene. Der modtages tilmeldinger fra hele verden.

(1) http://europa.eu.int/comm/research/life-sciences/egls/index_en.html.